FRIÛL EUROPE. L’inovâl dismenteât
“What man has made of man?” al scriveve il poete inglês William Wordsworth. Une domande sù par jù compagne, in chescj timps di spread e di imposizion di politichis antisociâls, e saltarès fûr in cont de Europe e dal procès di integrazion europeane: ce aie fat la Europe de Europe? Che al sedi alc che nol va si lu capìs ancje masse ben, stant che il progrès socioeconomic, i dirits, il cussì clamât “model sociâl european” – che intune cu la pâs a son lis fondis e i obietîfs strategjics de unitât dal continent – a somein jessi lâts sù pai stecs e ancje il “marcjât”, cun dut de sô centralitât declarade e des sôs regulis (cence regulis?) mitizadis, al mostre une muse clopadice. Un spieli de situazion al è il cidinôr che tes setemanis passadis al à vût compagnât l’inovâl de firme dal Tratât su la Union Europeane.
Ai 7 di Fevrâr di vincj agns indaûr, a Maastricht, al vignive definît chel acuardi che al à dât un svolt, a tacâ dal non di “Union Europeane”, al procès di integrazion, tra inviament de “union economiche e monentarie”, cooperazion plui strente su justizie e afârs internis e nassite de politiche comune pai afârs forescj e la sigurece. Stant che par agns la peraule “Maastricht” e je stade un sinonim di Europe tant che progès e disvilup, si si spietavis che la ricorince e vignìs memoreade in cualchi maniere.
Al è un pecjât, stant che e sarès stade une ocasion par fâ almancul un pensament parsore su ce che al è stât in chê volte e su ce che al è in dì di vuê. Su cemût che di chel compromès tra cui che al voleve pardabon passâ de integrazion ae union e cui che si contentave di un alc di cooperazion di plui, magari dome tal cjamp dal marcjât, a sedin saltâts fûr mecanisim e imprescj masse “minimaliscj” e debii. Ma ancje sui contignûts positîfs di chel test, de afermazion dal principi di sussidiarietât fintremai al ricognossiment de diversitât culturâl no dome tra i Stâts ma ancje dentri dai Stâts.
E par visâsi che fâ sù la Europe unide no pues jessi alc che al è cuintri de int, des personis, intant che lis ideis di fonde de unitât dal continent a vevin – e a àn – propit i citadins tant che protagoniscj e beneficiaris. ■
MARCO STOLFO
fur_Latn fur_Latn fur_Latn fur_Latn fur_Latn vec_Latn